dh-unibe/image-text_koenigsfelden-charters-post-1500 huggingface dataset:
Wir, die aͤpptissinn ✳ unnd convēt froͧwenn gmeinlich des gotzhus
Kùngsfeldenn, ✳ bekennen unns offennlich mit disem brieff, ✳ das
wir dem frommēn, wysenn ✳ Benedicktenn Mattstetter, burger der
statt Bernn, ✳ yetz unnserm hoffmeyster, ✳ einer gichtigenn ✳ unnd
wolbekannt₎ schuld schuldig sinnd ✳ unnd gelttenn sollennd ✳ in einer sūm
drùhundert lib̄ guͤtter, gännger ✳ unnd gnämmer ✳ unnser herren vonn
Bernn muͧntz ✳ unnd werschafft, ✳ die wir samenhafft von
im empfangn̄n ✳ unnd in unsernn kundtlichenn nutz bewänndt. ✳
unnd habenn dàmit im, vermäldttem ✳ unnserm hoffmeister, fruͧ¬
nndtlich vermogn̄n ✳ soͤlichs houptgüts ✳ disz jàr ✳ unnd nit lennger
anͧ besorgnus, ✳ unnderpfand, ✳ brieff ✳ unnd siglenn ✳ ze verzichenn ✳ und
still ze stann, ✳ so dann das verschinnt, ✳ söllenn ✳ unnd welln̄
wir im davon ✳ ze zinns gebenn fùnfftzächenn lib̄ ✳ obbemäldtter
unnser gnaͤdign̄n herrenn werschafft ✳ anͧ allen sinen costenn
unnd schadenn ✳ unnd ganntz fùr alle fùrwort. ✳ unnd ob
wir dann ✳ nàch uszganng des jàrs ✳ das obbmaͤldt houptgütt
an obbemaͤldtter gütter gnämmer werschafft ✳ nit bar ze bezalenn
haͤttenn, ✳ so söllenn ✳ unnd wellenn wir ✳ gedauchtenn unnserm̄
hoffmeister ✳ anͧ verzug ✳ zuͦ hanndenn sin ✳ unnd siner erbenn
besorgnus ✳ unnd uffrichtung thuͦn ✳ umb̄ fùnfftzächenn lib̄ ✳ obbmältˀ
werschafft ✳ järigs zinnses ✳ nàch gmeinem lannds bruch, ✳ brieff
siglenn, ✳ unnderpfannd₎ unnd anndrem, ✳ wie brùchig ist, ✳ alles bÿ
uffrächtenn, güttenn trùwn̄n, ✳ in crafft disz brieffs, ✳ den wir
vermaͤldttenn hoffmeister mit unnsers convents uffgetrucktem̄
sygell ✳ verwart gebenn habenn ✳ uff den heligenn drivaltikeitt
tag ✳ vonn xpī, unnsers herrenn, geburt zaltt funfftzaͤchenhundert
zwaͤnntzig ✳ unnd vier jàr.
Konigsf. 923
Staatsarchiv
AARGAU
wist iij c lib̄ schùld
Mattstettˀ ist zalt dt
unùtz
T ✳ 24 ✳
✳
1514 .